**Zápisnica**

**zo „Zhromaždenia obyvateľov obce“ konaného dňa 30.12.2015 v obecnom dome v Pekline**

Prítomní: podľa prezenčnej listiny

1. **Otvorenie a určenie predsedajúceho zhromaždenia**

Zhromaždenie obyvateľov obce uskutočnené na základe rozhodnutia poslancov obecného zastupiteľstva a starostu obce otvoril Ing. Peter Zelník, starosta obce. Privítal prítomných a požiadal poslancov obecného zastupiteľstva o určenie predsedajúceho zhromaždenia. Jednohlasne bol navrhnutý Ing. Peter Zelník, starosta obce, ktorý oboznámil prítomných s nasledovným programom:

1. Otvorenie a určenie predsedajúceho zhromaždenia
2. Určenie zapisovateľov a overovateľov zápisu
3. Informácie o stave obce Dolný Hričov za rok 2015
4. Informácie o zámere spracovania samostatnej Územno-plánovacej dokumentácie obce Dolný Hričov pre miestnu časť Peklina
5. Diskusia
6. Záver
7. **Určenie zapisovateľov a overovateľov zápisu**

Ing. Peter Zelník, starosta obce za zapisovateľku zo „Zhromaždenia obyvateľov obce“ určil p. Rudolfu Sládkovú, pracovníčku obecného úradu a za overovateľov p. Jozefa Králika a Ing. Ladislava Mikovčáka, obyvateľov miestnej časti Peklina.

1. **Informácie o stave obce Dolný Hričov za rok 2015**

Ing. Peter Zelník, starosta obce predstavil zamestnancov obecného úradu aj s ich pracovnými náplňami, zástupcu starostu, hlavného kontrolóra, členov obecnej rady, poslancov a predsedov jednotlivých komisií pri obecnom zastupiteľstve. V priebehu roku 2015 došlo k personálnej zmene pracovníkov na obecnom úrade. Na pracovné miesto po p. Andrei Dobroňovej nastúpila Ing. Simona Smolková, ktorá prevzala jej pracovnú náplň (mzdy a personalistika, register obyvateľstva, verejné obstarávanie, správa webovej stránky obce) okrem matriky. Hlavnou matrikárkou obce je Mgr. Danka Kramarová a Ing. Simona Smolková je určená ako zastupujúca matrikárka.

Prognóza podielových daní pre rok 2015 bola stanovená pre obec Dolný Hričov vo výške 403 074,00 €. Skutočnosť k 31.12.2015 je vo výške 411 317,77 €.

Výsledné informácie o hospodárení obce budú poskytnuté po ukončení roka 2015, spracovaní účtovných výkazov a následne vypracovania Záverečného účtu obce za rok 2015.

Zadlženosť obce v roku 2015 je v celkovej výške 216 217,55 €, do ktorej sa nezapočítava poskytnutý úver na predfinancovanie a spolufinancovanie projektu „Rekonštrukcia verejného osvetlenia obce Dolný Hričov vo výške 104 976,25 €.Na uvedený projekt obec obdŕžala nenávratné finančné prostriedky od Slovenskej inovačnej a energetickej agentúry v celkovej výške 153 965,80 €. V súčasnej dobe prebiehajú posledné úkony k ukončeniu realizácie projektu a predloženie 2. žiadosti o NFP. Ing. Peter Zelník, starosta obce informoval o otvorených úveroch, finančné prostriedky boli použité na rekonštrukciu ZŠ s MŠ v Dolnom Hričove, rekonštrukciu kúrenia ZŠ s MŠ v Dolnom Hričove, spolufinancovanie pri výstavbe nájomného domu 28 b.j., Školská ul., Dolný Hričov. V roku 2015 si obec zobrala úver vo výške 35 100,00 €. Finančné prostriedky boli použité na rekonštrukciu miestnej komunikácie ul. Dolné Záhumnie, ktorú po výberovom konaní realizovala firma EUROVIA SK, a.s., sektor Žilina.

Rekonštrukcia verejného osvetlenia obce Dolný Hričov v rámci operačného programu: Konkurencieschopnosť a hospodársky rast bola dokončená. Zostáva ešte riešiť osvetlenie ul. Na Imranovec a spoločných dvorov.

Za predaj nehnuteľností z predchádzajúcich rokov v miestnej časti Peklina obec získala finančné prostriedky vo výške 10 334,60,00 €, ktoré boli a budú použité na financovanie vypracovanej PD na multifunkčné ihrisko v miestnej časti Peklina, PD na prestavbu Obecného domu v miestnej časti Peklina, terénne úpravy na parc. č. 149/1 v časti obce Peklina – Panská záhrada. V rámci revitalizácie, skrášľovania v miestnej časti Peklina boli upravené priestory v okolí miestneho cintorína – rozšírenie parkoviska, prístupovej komunikácie. Na upravených parcelách v časti obce Panská záhrada sa uvažuje aj o vybudovaní multifunkčného ihriska a športovo oddychovej zóny. Pre miestnu časť Peklina bol firmou Tichý s.r.o. spracovaný projekt organizácie dopravy.

Žiadosť o finančné prostriedky z eurofondov na projekt „Protipovodňová ochrana intravilánu obce Dolný Hričov a Peklina“ bola neúspešná. Regulácia potokov v obci Dolný Hričov a v miestnej časti Peklina sa zatiaľ bude realizovať svojpomocne, niektoré činnosti už boli vykonané.

V priebehu roku 2015 bola ukončená spolupráca so spoločnosťou PROGRES-T, s.r.o., Rovinka, ktorá prevádzkovala káblový distribučný systém v obci Dolný Hričov.

Obec využila projekt ÚPSVaR s názvom „Šanca na zamestnanie“, cieľom ktorého je zlepšenie postavenia znevýhodnených uchádzačov o zamestnanie a poskytla zamestnanie 6 občanov obce Dolný Hričov.

So ŽSR bola doriešená situácia so železničnou stanicou v Dolnom Hričove, vybudovaním podchodu. V rámci výstavby diaľnice D1 Hričovské Podhradie – Lietavská Lúčka sa riešila situácia s prejazdom motorových vozidiel obcou Dolný Hričov po komunikácii ul. Osloboditeľov, jej údržba. Spoločnosťou STRABAG, s.r.o. bola uskutočnená oprava časti komunikácie na ul. Osloboditeľov – pri predajni s.d. COOP Jednota a pred miestnym cintorínom. V rámci realizácie vodovodnej prípojky pre PD Agrofin Dolný Hričov v súvislosti s výstavbou D1 boli na verejný vodovod napojené aj nehnuteľnosti na ul. Na Imranovec a bola uskutočnená pokládka asfaltovej vrstvy na tejto miestnej komunikácii. Poďakovanie patrí najmä prof. Dr. Ing. Martinovi Deckému a komisii pre dopravu, výstavbu a životné prostredie za aktívnu pomoc.

DHZ Dolný Hričov bolo v 12/2015 v súlade so Zákonom NR SR č. 278/1993 Z.z. prenechané do bezplatného užívania hasičský automobil – cisternovú automobilovú striekačku pre obecné hasičské zbory značky IVECO na obdobie do 30.11.2020, ktoré osobne odovzdal minister vnútra, JUDr. Robert Kaliňák.

Dňa 03.12.2015 voči obci bola nariadená exekúcia odporcu spoločnosti AGRO COMMERCE, s.r.o. Žilina.Exekučné konanie začalo vo veci zaplatenie pohľadávky v sume 25 000,- € a jej príslušenstva oprávnenému AGRO COMMERCE, s.r.o., Štefánikova 30, 010 01 Žilina, IČO: 36442046. Na exekútorskom úrade bola podaná informácia, že ku dňu 07.12.2015 obec Dolný Hričov neobdŕžala Rozsudok v mene SR od Okresného súdu v Žiline ani Rozsudok v mene SR od Krajského súdu v Žiline. Po preverení u JUDr. Marty Wertlenovej, advokátky, Predmestská 8537/213, Žilina ktorá obec v spore s oprávneným zastupovala, bolo zistené, že uvedené rozsudky s právoplatnosťou a vykonateľnosťou 15.10.2015, potvrdenou 06.11.2015 neboli z jej strany obci doručené, čo priamo priznala ako svoju chybu.

Spoločnosti T+T, a s. boli v priebehu roku uhradené záväzky obce za roky 2013 a 2014 vo výške 58 932,74 € a z roku 2015 záväzky vo výške 14 578,06 €. Po dohode s Ing. Milošom Ďurajkom, konateľom spoločnosti bol dohodnutý splátkový kalendár na zvyšok záväzku z roku 2015 do konca 06/2016.

Poslanci obecného zastupiteľstva poverili Ing. Michala Ballaya s kolektívom na spracovanie Programu hospodárskeho a sociálneho rozvoja obce Dolný Hričov na roky 2015 – 2021. Jeho prezentácia bola uskutočnená a poslednom verejnom zasadnutí obecného zastupiteľstva, ktoré sa konalo dňa 14.12.2015.

Obec Dolný Hričov má zastúpenie aj v niektorých združeniach: Mikroregión Hričov, MAS Zem palatína Juraja Thurzu, ZMOS Horného Považia, ZMOS Slovensko.

Ing. Peter Zelník následne požiadal zástupcu starostu obce, hlavného kontrolóra, poslancov a predsedov jednotlivých komisií o prednesenie svojich príspevkov.

*p. Pavol Ballay, zástupca starostu* sa vyjadril, že pozná situáciu v miestnej časti Peklina, pozná obyvateľov a v prípade akýchkoľvek otázok, námietok, pripomienok, resp. sťažností je možné sa na neho obrátiť telefonicky, E-mailom, osobne.

*p. Mária Rapánová, hlavný kontrolór* vykonáva kontrolnú činnosť v obci v súlade so zákonom č. 369/1990 o obecnom zriadení v znení neskorších predpisov.

*p. Marta Rašovcová, predsedkyňa komisie pre vzdelávanie a kultúru* spolu so svojou zástupkyňou *p. Bibiánovu Odváhovou* informovali o Trojkráľovom výstupe na Zbyšov, jedná sa o 2. ročník. Pozvali všetkých prítomných. Odchod z obce Dolný Hričov a z miestnej časti Peklina je 6.1.2016 o 12,00 hod.. Zhodnotili ďalšie uskutočnené akcie: Fašiangový sprievod, Majáles, Hričovské slávnosti, Mikuláša, Zabíjačkové slávnosti, v realizácii ktorých by chceli naďalej pokračovať.

*Ing. Michal Ballay, predseda komisie pre verejné obstarávanie* je zvoleným poslancom za obec Dolný Hričov. Osobne s myslí, že miestna časť Peklina má vo svojich zvolených poslancov veľmi dobré zastúpenie.

*Prof. Dr. Ing. Martin Decký* sa vyjadril, že skôr očakáva otázky na občanov, na ktoré bude možné odpovedať.

*p. Štefan Hôrečný* podľa svojho vyjadrenia predsedá nie veľmi populárnej komisii a to komisii pre sociálne, zdravotné a bytové otázky.Zhodnotil bytovú situáciu v obci, podporuje IBV a osobne sa snaží byť vo svojej funkcii sociálny.

*p. Marián Medzihorský, predseda komisie pre šport* informoval o spracovanej PD na multifunkčné ihriská v obci Dolný Hričov a v miestnej časti Peklina. Očakávajú sa projekty financované z EÚ a ŠR. V priebehu roku 2015 v spolupráci s pracovníkmi MPPS a dlhodobo nezamestnanými sa vykonali rekonštrukčné práce na budove športového areálu, opravilo sa oplotenie.

*Ing. Jozef Vršanský a p. Ján Hrazdíra* – treba dať slovo občanom.

Ing. Petrom Zelníkom, starostom obce bola predložená k nahliadnutiu fotodokumentácia z realizovaných akcií v priebehu roku 2015.

1. **Informácie o zámere spracovania samostatnej Územno-plánovacej dokumentácie obce Dolný Hričov pre miestnu časť Peklina**

V obci Dolný Hričov je platný ÚPN a jeho 1. dodatok z roku 2009. Začalo sa pracovať na 2. dodatku (oblasť okolo letiska) a 3. dodatku (za PK I/18 smerom od obce). Tieto práce sa zastavili. V súčasnej dobu je nutná aktualizácia ÚPN obce Dolný Hričov a vypracovanie ÚPN miestnej časti Peklina z dôvodu riešenia koncepcie územného rozvoja, uskutočňovanie výstavby a prestavby v rámci stavebného zákona, umiestňovanie verejnoprospešných stavieb, športovo oddychových zón, priemyselných zón, zelene, ... Spracovanie ÚPN bude nápomocné občanom aj pri vybavovaní územných a stavebných povolení, vynímaní pôdy z poľnohospodárskeho fondu, atď.

1. **Diskusia**

*p. Anton Mihálek* požiadal o riešenie miestnej komunikácie parc. č. 409/2 vo vlastníctve obce smerom k chatovej oblasti, časť obce Peklina – Nivy. Dochádza k poškodzovaniu majetku, zosuvu pôdy, narúšanie dobrých mravov medzi susedmi. Majiteľmi v chatovej oblasti bola ohradená nielen ich nehnuteľnosť, ale aj časť miestnej komunikácie. Problematiku už riešila aj polícia. Po diskusii na návrh prof. Dr. Ing. Martina Deckého poslanci po skončení zhromaždenia pôjdu zistiť situáciu priamo na mieste.

*p. Jozef Králik* upozornil na poškodzovanie miestnej komunikácie pri zvoze dreva ťažkými motorovými vozidlami p. Annou Malobickou a jej bratom, Štátnymi lesmi, š.p., Urbariátom Paština Závada. Navrhuje nahlasovanie termínu a množstva ťažby, správne poplatky alebo iné poplatky za používanie (znečisťovanie, poškodzovanie) miestnej komunikácie. V predchádzajúcom období bola vybudovaná uzamykateľná rampa. Vzhľadom k tomu, že nebola určená zodpovedná osoba na spravovanie rampy, ktorá by operatívne odomykala a zamykala túto rampu, vznikli problémy s prestojmi, riešenie úhrad strát s nimi spojenými, rampa sa prestala zamykať. Ing. Peter Zelník, starosta obce, informoval, že uvedená problematika sa už riešila so všetkými zainteresovanými. Miestnu komunikáciu nemožno pozastaviť, musí byť priepustná. Prof. Dr. Ing. Martin Decký upozornil, že v rámci prenesených kompetencií na Úseku cestnej dopravy a pozemných komunikácií obec môže túto situáciu riešiť. Navrhol zorganizovať petíciu občanov miestnej časti Peklina, pri ktorej sľúbili pomoc aj p. Marta Rašovcová a p. Bibiána Odváhová.

*p. Ján Mihálek* sa informoval, či pozemky obce v časti Panská Záhrada, na ktorých boli uskutočnené terénne úpravy budú použité aj ako stavebné. Na týchto pozemkov je v prvom rade plánované vybudovanie multifunkčného ihriska a športovo oddychovej zóny, využitie ako stavebných pozemkov prichádza taktiež do úvahy.

*p. Štefan Hôrečný* skonštatoval, že v miestnej časti Peklina sa predávajú pozemky aj cudzím občanom. Nesúhlasí s týmto predajom. Treba si dávať pozor aj na rozdrobovanie jednotlivých pozemkov.

*Ing. Ladislav Mikovčák* sav súvislosti s návrhom projektu Protipovodňovej ochrany informoval, v ktorej časti bude táto reguláciu Závadského potoka uskutočnená. V prípade využitia pozemkov v časti Panská Záhrada pre stavebné účely, neupravené a nezregulované koryto potoka môže byť skôr problémom, keďže pravý breh tvorí navezená zemina. Ing. Peter Zelník, starosta obce a prof. Dr. Ing. Martin Decký zdôraznili, že pri vybudovaní čističky odpadových vôd pri RD je to nutnosť. Riešenie problematiky životného prostredia je stále prísnejšie. Boli podané výhrady technického charakteru, odstránenie - premiestnenie prekážajúcich materiálov, skládok, voľný pohyb hospodárskych zvierat po obci, šetrenie súkromného a spoločného vlastníctva.

1. **Záver**

Na záver Ing. Peter Zelník, starosta obce, poďakoval všetkým prítomným za účasť a „Zhromaždenie obyvateľov obce“ ukončil.

|  |  |  |  |
| --- | --- | --- | --- |
| **Zapisovateľka:** | Rudolfa Sládková | ......................................... |  |
| **Overovatelia:** | Jozef Králik | ......................................... |  |
|  |  |  |  |
|  | Ing. Ladislav Mikovčák | ......................................... |  |

Ing. Peter Zelník

starosta obce Dolný Hričov

Dolný Hričov dňa 03.01.2016